Komission asetus (EY) N:o 1660/2001,

annettu 16 päivänä elokuuta 2001,

viinin yhteisestä markkinajärjestelystä annetun neuvoston asetuksen (EY) N:o 1493/1999 soveltamista koskevista yksityiskohtaisista säännöistä markkinamekanismien osalta annetun asetuksen (EY) N:o 1623/2000 muuttamisesta

EUROOPAN YHTEISÖJEN KOMISSIO joka

ottaa huomioon Euroopan yhteisön perustamissopimuksen,

ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1), sellaisena kuin se on viimeksi muutettuna asetuksella (EY) N:o 2826/2000(2), ja erityisesti sen 33 ja 36 artiklan,

sekä katsoo seuraavaa:

(1) Viinin yhteisestä markkinajärjestelystä annetun neuvoston asetuksen (EY) N:o 1493/1999 soveltamista koskevista yksityiskohtaisista säännöistä markkinamekanismien osalta 25 päivänä heinäkuuta 2000 annetun komission asetuksen (EY) N:o 1623/2000(3), sellaisena kuin se on viimeksi muutettuna asetuksella (EY) N:o 1282/2001(4), 58 artiklassa säädetään viininviljelijöiden velvoitteisiin kuuluvan loppumäärän tislaamoon toimittamista koskevista yksityiskohtaisista säännöistä. Saatujen kokemusten perusteella määräaikaa olisi pidennettävä.

(2) Kyseisen asetuksen 63 artiklassa säädetään sellaisen tukijärjestelmän käyttöönotosta, joka koskee viinin tislausta juotavaksi tarkoitetuksi alkoholiksi. Järjestelmä otettiin ensimmäisen kerran käyttöön markkinointivuodeksi 2000/2001. Ensimmäisestä soveltamisvuodesta saatujen kokemusten perusteella järjestelmää olisi muutettava. Erityisesti on osoittautunut tarpeelliseksi aloittaa tislaus myöhemmässä vaiheessa vuotta ja pienentää tuotannon prosenttiosuutta, jolla viinintuottaja voi osallistua tislaukseen. Lisäksi olisi vahvistettava määräpäivä, johon mennessä tislaus on suoritettava.

(3) Asetuksen 86-102 artiklassa säädetään interventioelinten hallussa olevien alkoholien myyntiä koskevista yksityiskohtaisista säännöistä. On syytä oikaista eräitä virheitä, esimerkiksi muuttaa näytteistä maksettava hinta ja säätää bioetanolin osalta samasta sallitusta poikkeamasta kuin uusien teollisten käyttötarkoitusten osalta silloin kun sitä käytetään puhdistamisessa syntyvien sivutuotteiden tuotantoon.

(4) Viinin hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1623/2000 seuraavasti:

1) Korvataan 58 artiklan ensimmäinen kohta seuraavasti: "Tuottajat, joita koskee jompi kumpi tämän asetuksen 45 ja 52 artiklassa tarkoitettu velvoite ja jotka ovat ennen asianomaisen viinivuoden 15 päivää heinäkuuta toimittaneet vähintään 90 prosenttia heidän velvoitettaan vastaavasta tuotemäärästä, voivat täyttää velvoitteensa toimittamalla loppumäärän ennen toimivaltaisen kansallisen viranomaisen vahvistamaa päivämäärää, joka ei voi olla myöhäisempi kuin seuraavan viinivuoden 31 päivä heinäkuuta."

2) Muutetaan 63 artikla seuraavasti:

a) Korvataan 1 ja 2 kohta seuraavasti: "1. Asetuksen (EY) N:o 1493/1999 29 artiklassa tarkoitettu pöytäviinien ja pöytäviinin valmistukseen soveltuvien viinien tislaus aloitetaan kunkin viinivuoden 16 päivästä lokakuuta.

2. Pöytäviinien ja pöytäviinin valmistukseen soveltuvien viinien määrät, jotka kukin tuottaja voi tislauttaa, ovat 30 prosenttia kyseisen tuottajan näiden viinien suurimmasta tuotannosta kolmen viime viinivuoden aikana, mukaan luettuna kuluva viinivuosi, jos sitä koskeva ilmoitus on jo tehty. Edellä mainittua prosenttiosuutta sovellettaessa tuotettu pöytäviinin määrä on asetuksen (EY) N:o 1493/1999 18 artiklan 1 kohdassa tarkoitetun tuotantoilmoituksen kohtaan 'pöytäviini' viiniksi merkitty määrä."

b) Lisätään 10 kohta seuraavasti: "10. Tislaamoon toimitettu viini on tislattava viimeistään seuraavan viinivuoden 30 päivänä syyskuuta."

3) Korvataan 86 artiklan ensimmäinen kohta seuraavasti: "Komissio avaa asetuksen (EY) N:o 1493/1999 75 artiklassa säädettyä menettelyä noudattaen neljän kuukauden jaksoissa useita tarjouskilpailuja, jotka koskevat kukin vähintään 50000 hehtolitraa viinistä tislattua alkoholia ja yhteensä enintään 600000 hehtolitraa 100 tilavuusprosentin alkoholia, tiettyihin kolmansiin maihin vientiä varten käytettäväksi yksinomaan polttoainealalla."

4) Korvataan 91 artiklan 12 kohta seuraavasti: "12. Alkoholin hallussaan pitävä interventioelin vapauttaa alkoholin vientiin liittyvän vakuuden kunkin sellaisen alkoholimäärän osalta, jonka viennistä on esitetty todisteet säädetyssä määräajassa. Poiketen siitä, mitä asetuksen (ETY) N:o 2220/85 23 artiklassa säädetään, ja ylivoimaista estettä lukuun ottamatta viennin määräajan umpeutuessa vientiä koskeva vakuus, joka on kolme euroa hehtolitralta 100 tilavuusprosentin alkoholia, menetetään seuraavasti:

a) 15 prosenttia kaikissa tapauksissa;

b) 0,33 prosenttia loppumäärästä sen jälkeen kun siitä on vähennetty 15 prosenttia, kultakin kyseisen viennin määräajan ylittävältä päivältä."

5) Korvataan 95 artiklan 2 kohdan toinen ja kolmas alakohta seuraavasti: "Tämä kielto ei koske sellaista sammioissa olevaa alkoholia, jota ei tarkoiteta kyseisissä tarjouskilpailuilmoituksissa tai julkista myyntiä koskevissa ilmoituksissa, tai jota ei eritellä tämän asetuksen 83-93 artiklassa tarkoitetussa komission päätöksessä.

Interventioelimet, jotka pitävät hallussaan tämän artiklan 1 kohdassa tarkoitetussa jäsenvaltioiden tiedonannossa ilmoitettua sammiossa olevaa alkoholia, voivat sitä koskevan siirtomääräyksen antamiseen asti erityisesti logistisista syistä korvata sen samantyyppisellä alkoholilla tai sekoittaa sitä muiden interventioelimelle toimitettujen alkoholien kanssa. Jäsenvaltioiden interventioelinten on ilmoitettava komissiolle alkoholin korvaamisesta."

6) Muutetaan 98 artikla seuraavasti:

a) Korvataan 1 kohta seuraavasti: "1. Jokainen asianomainen voi saada tarjouskilpailuilmoituksen julkaisemisen jälkeen ja sitä koskevien tarjousten jättämisen määräajan umpeutumiseen asti näytteitä myyntiin tarjotusta alkoholista maksamalla niistä kymmenen euroa litraa kohti. Asianomaisen saama määrä ei saa olla yli viisi litraa sammiota kohti. III alajaksossa tarkoitetun myynnin osalta samanhintaisen näytteen voi saada 30 päivän kuluessa julkista myyntiä koskevasta ilmoituksesta."

b) Korvataan 2 kohta seuraavasti: "2. Tarjousten jättämisen määräajan päätyttyä tai 30 päivän kuluttua huutokauppailmoituksen julkaisemisesta:

a) tarjouksen tekijä tai 92 artiklassa tarkoitettu hyväksytty yritys voi saada näytteitä tarjouskilpailulla myydystä alkoholista;

b) tarjouksen tekijä, jolle on tarjottu korvaavaa alkoholia tämän asetuksen 83 artiklan 3 kohdan mukaisesti, voi saada näytteitä korvaavaksi ehdotetusta alkoholista.

Nämä näytteet voi saada interventioelimeltä maksamalla kymmenen euroa litralta, ja niiden määrä rajoitetaan viiteen litraan sammiota kohti."

7) Korvataan 100 artiklan 2 kohdan c alakohta seuraavasti: "c) Jos kyseessä on uutta teollista käyttötarkoitusta koskevassa tarjouskilpailussa kilpailutettu alkoholi tai yhteisössä polttoainealalla bioetanolina käytettäväksi tarkoitetussa huutokaupassa myyty alkoholi, joka on puhdistettava ennen aiottua loppukäyttöä, siirretty alkoholi katsotaan käytetyksi kokonaisuudessaan vahvistettuihin tarkoituksiin, jos vähintään 90 prosenttia tarjouskilpailun tai huutokaupan mukaisesti siirretystä alkoholimäärästä käytetään näihin tarkoituksiin; tarjouskilpailun voittajan tai hyväksytyn yrityksen, joka on päättänyt ostaa alkoholin, on ilmoitettava komissiolle ja interventioelimelle puhdistamisessa syntyneiden sivutuotteiden määrä, määräpaikka ja käyttötarkoitus. Hävikki ei kuitenkaan saa ylittää b alakohdassa säädettyjä rajoja."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 25 päivästä elokuuta 2001.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 16 päivänä elokuuta 2001.

Komission puolesta

Franz Fischler

Komission jäsen

(1) EYVL L 179, 14.7.1999, s. 1.

(2) EYVL L 328, 23.12.2000, s. 2.

(3) EYVL L 194, 31.7.2000, s. 45.

(4) EYVL L 176, 29.6.2001, s. 14.